BGL Ligue (Lëtzebuerg)
D'BGL Ligue ass déi iewescht Spillklass am lëtzebuergesche Foussballchampionat vun den éischte Seniorsekippen (Männer). Si gëtt no hirem Haaptsponsor der BGL genannt. Déi éischt Oplag vun der BGL Ligue war an der Saison 2007/08.

Historesch gekuckt gëtt zu Lëtzebuerg zanter 1909/1910 e Championat an der ieweschter Spillklass vun der Foussballfederatioun organiséiert.

Net gespillt gouf an der Saison 1912/13 an an de Krichsjoren 1941-1944. Ënner der däitscher Okkupatioun ass d'Federatioun vun den Nationalsozialisten opgeléist, an d'nationaalt Championat ofgeschaaft ginn. D'Veräiner aus der ieweschter Divisioun goufen an de Fußballgau Mosel agegliddert. An engems hunn d'Nimm vun all de Clibb missen agedäitscht ginn. No der Liberatioun vun 1945 gouf en improviséiert Championat als Coupe gespillt, d'Coupe de la Liberation. Clibb aus dem Éislek waren net mat dobäi.

Spillmodus an Numm sinn am Laf vun der Zäit e puermol geännert ginn. Tëscht 1909 an 1912 huet déi héchst Divisioun Klass A geheescht, vun 1913 bis 1932 war et d'Éischt Divisioun an tëscht 1932-1957 gouf se Éierepromotioun genannt.

Fir d'Saison 1957/58 krut d'héchst Spillklass dunn den Numm Nationaldivisioun.

Den 31. Juli 2007 huet d'FLF e Kontrakt mat der Fortis Bank Lëtzebuerg als Haaptsponsor a privilegéiertem Partner fir d'Liga gemaach. D'Ofkommes fixéiert eng finanziell Ënnerstëtzung déi virop den Nationaldivisiounsveräiner ze gutt komme soll a gëllt fir véier Saisonen. Och wann d'Nummrechter un der Divisioun an engems mat verkaaft goufen, ännert sech näischt un der Zuel vun de Clibb oder de Spillmodalitéite wéi dat fir d'lescht fir d'Saison 2006/2007 de Fall war. D'Zuel vun den Ekippe gouf deemools vis-à-vis vun de Saisone virdru vun 12 op 14 gehéicht an de komplexe System mat Play-Off-Gruppen ass an engems mat ofgeschaaft ginn.

Saison 2018/2019

Ekippen 
An der Saison 2018/2019 spille 14 Ekippen aus der Nationaldivisioun fir de Champion.

Spillmodus 
D'Championat geet iwwer eng Saison an huet zesummen 26 Spilldeeg. Et gëtt -mat enger Wanterpaus dertëscht- an zwéin Tier gespillt. Jiddwer Ekipp spillt am Laf vun der Saison zwéi Matcher géint all eenzel aner Ekipp, eng Kéier um eegenen Terrain an eng Kéier auswäerts.

Bei enger Victoire gëtt et dräi Punkten, gëtt gläichgespillt, kritt all Ekipp just nëmmen ee Punkt. D'Punkte ginn zesummegezielt an an engem Tabelleklassement gelëscht.

Déi Ekipp, déi um Enn vum Championat op éischter Plaz am Klassement steet, ass lëtzebuergesche Champion. D'Ekippen op de Plazen 13 a 14, falen aus der Nationaldivisioun eraus a spillen d'Saison drop an der Éierepromotioun. D'Ekipp op der 12. Plaz muss en décisive Barrage-Match géint den Drëttplazéierten aus der Éierepromotioun spillen. De Gewënner qualifizéiert sech fir d'Nationaldivisioun, d'Ekipp déi verléiert, spillt déi aner Saison Éierepromotioun.

Lëtzebuerger Championen zanter 1910

Championen der Zuel vun den Titelen no

Um Spaweck 
 flf.lu Offiziell Säit vun der FLF 
 Privat Säit iwwer de Foussball zu Lëtzebuerg